Eyvind Hellstrøm - Om kjæresten: - Hun dalte ned fra himmelen til meg - Dagbladet
Om kjæresten: - Hun dalte ned fra himmelen til meg
KJÆRESTER: Eyvind Hellstrøm åpner opp om kjæresten Anita Rennan til kompisen og kollega Truls Svendsen. Foto: Andreas Fadum Vis mer
8. desember 2018 kl. 20.39
Gjennom hele to sesonger har mesterkokken Eyvind Hellstrøm (70) og programleder Truls Svendsen (46) sjarmert seerne gjennom sin egen TV-serie, «Truls à la Hellstrøm».
I programmet, der Hellstrøm forsøker å gjøre Svendsen til en mesterkokk, og Svendsen forsøker å få Hellstrøm til å løsne litt på snippen, har duoen utviklet et varmt og godt vennskap på TV-skjermen. Stadig viser det seg at de to kanskje ikke er så ulike som først antatt.
Én ting de har til felles er deres noe nylig endrede sivilstatus. Tidligere i år, under den årlige «Gullruten»-utdelinga, viste de fram kjærestene sine på rød løper for første gang.
Svendsen kom sammen med kjæresten Charlotte Smith (30), og Hellstrøm med kjæresten Anita Rennan (39).
- Vi er kjærester. Vi har vært sammen lenge. Vi har jobbet sammen, reist sammen og gjort utrolig mye hyggelig sammen, uttalte Hellstrøm til Dagbladet den gang.
I ukas episode av TV 2-programmet legger ikke tv-profilene, som store deler av livet har vært single menn, skjul på at livet har forandret seg etter at de fant kjærligheten.
I onsdagens episode var det selveste julaften og ribbesteking som sto på agendaen. Mellom slaga med matlaging ble det også rom for annen prat. Blant annet om deres nye juletradisjoner med kjæreste.
Det er på spørsmål fra Svendsen om hvordan Hellstrøm vanligvis feirer jul, at 70-åringen åpner opp om kjærestetilværelsen.
Ifølge ham selv har julefeiringa som singel aldri båret preg av faste tradisjoner.
VISTE FRAM KJÆRESTEN: Eyvind Hellstrøm overrasket under «Gullruten» tidligere i år da han dukket opp på den røde løperen sammen med kjæresten Anita Rennan for første gang. Foto: Andreas Fadum Vis mer
- Men nå som du har fått deg kjæreste, da? spør Svendsen.
- Fått meg kjæreste? Eller jo, det er helt riktig det du sier. Jeg har fått meg kjæreste, hun dalte ned fra himmelen til meg, svarer Hellstrøm.
- Sist feiret vi jul hjemme hos hennes familie, røper mesterkokken.
Svendsen blir helt overrasket over de varme ordene Hellstrøm deler om kjæresten.
- Jeg håper du snakker slik om meg når jeg ikke er til stede, sier Svendsen.
For Truls Svendsen sin del er det tilsynelatende bare positive ting med det å ha kjæreste når det kommer til julefeiring.
Gamle juletradisjoner for ham er ribbe med familien hjemme i Tromsø. Men de siste åra har det ikke blitt slik.
- Store deler av livet mitt har jeg vært en singel mann, og har blitt invitert bort der det er blitt servert mye forskjellig. Jeg står ikke og lager ribbe alene, uttaler Svendsen i programmet.
Men nå som han har fått seg kjæreste har julefeiringen blitt slik han aller helst vil ha det.
- Nå som jeg har kjæreste lager jeg ribbe. Da jeg gjorde det sist ble den utrolig god, men jeg fikk ikke svoren sprø, sier han til Hellstrøm, som er i ferd med å lære ham hvordan han kan imponere kjæresten med perfekt stekt ribbe.
Tidligere denne måneden kunne Svendsen for øvrig dele den gledelige nyheten om at han og kjæresten skal bli foreldre sammen for første gang.
Det hele delte han på Instagram.
- Tenk at vi to skal bli til tre, skriver Svendsen til et bilde av seg selv og sin gravide kjæreste.
Et innlegg delt av Truls Svendsen (@trulssv) Des. 1, 2018 kl. 12:19 PST
Svendsen og Smith har vært et par i over to år, og dette er første gang de begge blir foreldre.
Førstnevnte avslørte at han hadde funnet lykken med Smith etter at han ved en glipp ble presentert som singel på førstesida av Dagbladet, etter å ha gitt et intervju til avisas lørdagsmagasin.
- Det hadde selvfølgelig vært hyggelig med barn hvis man er så heldig at man kan få det, men det ligger i så fall til framtida, sa han den gang.